钦定古今图书集成/历象汇编/岁功典/第074卷 > 《礼记》 > 月令
## 钦定古今图书集成/历象汇编/岁功典/第074卷 > 《礼记》 > 月令

季秋之月，日在房，昏虚中，旦柳中。其日庚辛，其帝少
皞，其神蓐收，其虫毛，其音商，律中无射，其数九，其味
辛，其臭腥，其祀门，祭先肝。

〈陈注〉房在卯，大火之次也。无射戌，律长四寸六千五百六十一分寸之六千五百二十四。

“鸿雁来宾”，“爵入大水为蛤。鞠有黄华”，豺乃祭兽戮禽。

〈陈注〉此记“戌月之候。”

天子居总章右个，乘戎路，驾白骆，载白旗，衣白衣，服
白玉，食麻与犬，其器廉以深。

〈陈注〉《总章》：“右个西堂北偏也。”

是月也，申严号令，命百官“贵贱无不务内，以会天地
之藏，无有宣出。”

〈陈注〉务内专务收敛诸物于内。

乃命冢宰，“农事备收。”举五谷之要，藏帝籍之收于神
仓，祗敬必饬。

〈陈注〉“农事备收”，百谷皆敛也。要者，租赋所入之数，籍田所收归之神仓，将以供粢盛也。

是月也，霜始降，则百工休。乃命有司曰：“寒气总至，民
力不堪，其皆入室。”

〈陈注〉“总”至：凝聚而至也。

上丁，命乐正入学习吹。

〈陈注〉“吹”主乐声而言。

是月也，“大飨帝尝牺牲，告备于天子。”

〈陈注〉仲夏大雩，祈也。此月大飨，报也。飨、尝皆用牺牲，仲秋已视全具，至此则告备而后用焉。

合诸侯，制百县，为来岁受朔日，与诸侯所税于民轻
重之法，贡职之数，以远近土地所宜为度，以给效庙
之事，无有所私。

〈陈注〉朔日与税贡等事，皆天子总命之诸侯，而诸侯颁之百县，使奉行也。旧说，秦建亥，此月为岁终，故行此数事者，得之。

是月也，天子乃教于田猎，以习五戎，班马政。命仆及
七驺咸驾，载旌旐，授车以级，整设于屏外。司徒搢扑，
北面誓之。

〈陈注〉田猎，而教之以战陈之事。“习用弓、矢、殳、矛、戈、戟之五兵，班布乘马之政令，其毛色之同异，力之强弱，各以类相从也。”仆，戎仆也。天子马有六种，各一驺主之，并总主六驺者为七驺也。授车于乘者，以尊卑为等级，各使正其行列向背，而设于军门之屏外。于是司徒插扑于带于陈前，北面誓戒之。此时六军皆向南而陈也。“扑”即夏楚二物。

天子乃厉饰，执弓挟矢以猎，命主祠祭禽于四方。

〈陈注〉奉祭祀之物，当亲杀。猎竟，则命典祀之官“取猎地所获之兽，祭于郊，以报四方之神。”

“是月也，草木黄落，乃伐薪为炭，蛰虫咸俯在内，皆墐
其户。”乃趣狱刑，毋留有罪。收禄秩之不当，供养之不
宜者。

〈陈注〉此亦顺秋令之严肃也。

是月也，天子乃以犬尝稻，先荐寝庙。季秋行夏令，则
其国大水，冬藏殃败，民多鼽嚏。行冬令，则国多盗贼，
边竟不宁，土地分裂。行春令则煖风来至，民气解惰，
师兴不居。

〈陈注〉大水未中，《东井》主之。不居不得止息也。